Fotoverbod op verdagte in branderryer-moord(Foto: pixabay) Die landdroshof in Simonstad het ŉ verbod geplaas op die publikasie van enige foto’s van ŉ verdagte wat vir die moord op en kaping van ŉ branderryer in Scarborough in hegtenis geneem is. Die landdros het die bevel gemaak hangende verdere ondersoek. ŉ 30-jarige man is in hegtenis geneem in verband met ŉ voorval verlede Woensdag toe ŉ man se liggaam in die kattebak van ŉ uitgebrande motor in Ocean View in Kaapstad gevind is. Die verdagte is Vrydag in dieselfde gebied vasgetrek. Die polisie het beslag gelê op ŉ ongelisensieerde vuurwapen en ammunisie en die slagoffer se motorsleutel is in die verdagte se besit gekry. Die branderryer is die laaste keer lewend by Witsandstrand, naby Scarborough, gesien. Die 38-jarige slagoffer, wie se naam nog nie bekend gemaak is nie, was vermoedelik op pad terug na sy motor nadat hy gebranderry het, toe twee mans hom oorrompel het. Hy is glo in die voertuig se kattebak gedwing en hulle het met hom weggery. Volgens die polisie het die mans twee vroue opgelaai, wat besef het iemand is in die kattebak en geëis het om uit te klim. Die mans het tydens die argument met die vroue teen ŉ ander voertuig gebots. Die bestuurder van dié voertuig het die mans gekonfronteer, maar weggery toe hulle hom na bewering met ŉ vuurwapen gedreig het. Die twee vroue is ongedeerd. Die verdagte staan tereg op aanklagte van moord, die besit van ŉ ongelisensieerde vuurwapen en ammunisie en roof met verswarende omstandighede. Die saak is uitgestel tot 21 Mei vir ŉ borgtogaansoek.